पूरी चैंपियंस लीग में अहम रहा मलिंगा : हरभजन  
मुंबई इंडियन्स के कप्तान हरभजन सिंह ने चैंपियंस लीग टूर्नामेंट जीतने के बाद कहा कि मलिंगा ने उनकी टीम को खिताब दिलाने में अहम भूमिका निभाई।
मुंबई इंडियन्स के कप्तान हरभजन सिंह ने रॉयल चैलेंजर्स बैंगलौर को हराकर चैंपियंस लीग ट्वेंटी-20 टूर्नामेंट जीतने के बाद कहा कि लसिथ मलिंगा ने उनकी टीम को खिताब दिलाने में अहम भूमिका निभाई।  टॉस जीतकर बल्लेबाजी करने उतरी मुंबई की टीम पहले बल्लेबाजी करते हुए 20 ओवर में 139 रन ही बना सकी और ऐसा लग रहा था कि आरसीबी के मजबूत बल्लेबाजी क्रम के कारण मैच उनके हाथ से निकल गया है। मलिंगा (23 रन पर दो विकेट) और हरभजन (20 रन पर तीन विकेट) ने हालांकि पासा पलटते हुए मुंबई को 31 रन से जीत दिला दी।  हरभजन ने मैच के बाद प्रेस कॉन्फ्रेंस में संवाददाताओं से कहा, बेशक, बीच के ओवरों में हमने जिस तरह लय गंवाई, उससे मैं निराश हूं। मुझे अब भी लगता है कि इस विकेट पर हम 160 रन बना सकते थे। हमने 20 रन कम बनाए। विकेट कल की तरह ही खेला, हमने कुछ खराब शॉट खेले और कुछ खिलाड़ियों के रन आउट होने से भी मदद नहीं मिली और हमने खुद को काफी मुश्किल स्थिति में डाल दिया।  उन्होंने कहा, जब पारियों के बीच में हम ड्रेसिंग रूम गए, तो हमारे कोचों पाली (शान पोलाक) और रोबिन (सिंह) ने खिलाड़ियों से बात की और उन्होंने कहा कि हमें मैदान पर उतरकर अंतिम गेंद तक संघर्ष करना चाहिए। उन्होंने कहा कि मैं नहीं चाहता कि आपमें से कोई समझे कि मैच खत्म हो गया है, क्योंकि 140 रन मैच जीतने वाला स्कोर है।  हरभजन ने कहा, इसलिए मैंने मैदान पर लड़कों से कहा कि जब तक अंतिम गेंद नहीं फेंकी जाती तब तक हम संघर्ष करेंगे और अपना सर्वश्रेष्ठ प्रयास करेंगे। यह सिर्फ डेढ़ घंटे का सवाल है, अगर हम अच्छा प्रदर्शन करते हैं, तो हम जीत जाएंगे। विश्वास रखिये हम यह मैच जीत सकते हैं।  उन्होंने मलिंगा की तारीफ करते हुए कहा, हमने दिलशान को जल्द आउट कर दिया और मैली (मलिंगा) ने हमें यह अहम विकेट दिलाया। उसने पूरे टूर्नामेंट के दौरान बेहतरीन बल्लेबाजी और गेंदबाजी की और टीम के साथ जुड़ने के दिन से ही वह टीम के लिए शीर्ष खिलाड़ी रहा।  इस ऑफ स्पिनर ने कहा कि ड्रेसिंग रूम में चोटिल नियमित कप्तान सचिन तेंदुलकर की मौजूदगी से भी टीम को काफी मदद मिली। उन्होंने कहा, सचिन महान क्रिकेटर, हम सभी के लिए आदर्श हैं और ड्रेसिंग रूम में उनकी मौजूदगी अहम है। दुर्भाग्य से वह नहीं खेल रहे थे, लेकिन उनका समर्थन और रणनीतिक मदद मौजूद थी।